Kallis het ook dié rekord agter sy naamJacques Kallis. Foto: Twitter. Statisties gesproke het Suid-Afrika se Jacques Kallis waarskynlik die beste toetsrekord in krieketgeskiedenis. In 166 toetse vir Suid-Afrika tussen 1995 en 2013 het hy 13 289 lopies geslaan en 292 paaltjies geneem. Terselfdertyd het hy ook 200 vangskote – hoofsaaklik in die glippe – benut. Soos wat Engeland se Moeen Ali onlangs in ’n onderhoud met The Guardian gesê het: Kallis is ’n beter speler as sy veglustige Engelse spanmaat Ben Stokes, bloot omdat hy statisties soveel meer gedoen het. Die voormalige Protea het egter nóg ’n indrukwekkende rekord agter sy naam: Hy is die speler wat die meeste man van die wedstryd-toekennings ontvang het. Kallis is 23 keer in sy roemryke loopbaan as die beste speler in ’n betrokke toetswedstryd benoem, sodoende skop hy weer eens stof in Stokes se oë wat agt keer in sy 63 toetse benoem is. Die Protea-ster kry dus ’n benoeming in elke sewende toets (7,2 om presies te wees), terwyl dié eer vir Stokes in elke agste toets (7,8) te beurt val. Ander Suid-Afrikaners: Shaun Pollock (11), Dale Steyn (9), Vernon Philander (8), Allan Donald (8), Gary Kirsten (8), Darryl Cullinan (6), Herschelle Gibbs (6), Makhaya Ntini (6), Hashim Amla (6), Kagiso Rabada (5), AB de Villiers (5).